C 498/48
EL
Επίσημη Εφημερίδα της Ευρωπαϊκής Ένωσης
30.12.2022
Προς ένα νέο στρατηγικό πλαίσιο των Ευρωπαϊκών Διαρθρωτικών και Επενδυτικών Ταμείων... 35.
διαπιστώνει μια τάση αύξησης σε ευρωπαϊκό επίπεδο των επενδυτικών ταμείων, εκ των οποίων άλλα λειτουργούν υπό άμεση διαχείριση, άλλα υπό κοινή διαχείριση (όπως τα Ευρωπαϊκά Διαρθρωτικά και Επενδυτικά Ταμεία — ΕΔΕΤ) και άλλα με προεξέχοντα ρόλο του κράτους στην εφαρμογή τους (τα εθνικά σχέδια ανάκαμψης και ανθεκτικότητας που υποστηρίζονται από τον ΜΑΑ)· 36.
εκφράζει την ανησυχία της για την τρέχουσα τάση, που αποσκοπεί να εντείνει τη μεταφορά των ΕΔΕΤ προς άλλες πολιτικές ή προγράμματα, όπως τα εθνικά σχέδια ανάκαμψης και ανθεκτικότητας ή τα προγράμματα υπό άμεση διαχείριση, όπως το πρόγραμμα «Ορίζων Ευρώπη»· επί του προκειμένου, εκφράζει τη σθεναρή της αντίθεση στη μεταφορά πόρων από την πολιτική συνοχής και από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) προς τον ΜΑΑ: ο ΜΑΑ, ο οποίος έχει ως νομική βάση το άρθρο 175 της Συνθήκης για τη λειτουργία της Ευρωπαϊκής Ένωσης (ΣΛΕΕ), έχει στόχο να συμπληρώνει τις προσπάθειες της πολιτικής για τη συνοχή για την επίτευξη των στόχων του άρθρου 174 της ΣΛΕΕ και όχι το αντίστροφο· επιπροσθέτως, υπενθυμίζει ότι η πολιτική συνοχής αντιπροσωπεύει ήδη μια μείζονα συμβολή στις ευρωπαϊκές πράσινες επενδύσεις και τις επενδύσεις υπέρ της ενεργειακής αυτονομίας της ΕΕ· συμπεραίνει, λοιπόν, ότι δεν δικαιολογείται η επιστροφή στον συγκεντρωτισμό των ευρωπαϊκών ταμείων μέσω της μεταφοράς των προαναφερθέντων πόρων στον ΜΑΑ· 37.
επισημαίνει ότι η τάση αυτή έχει διττό επιβλαβές αποτέλεσμα, δεδομένου ότι συντελεί, αφενός, στη μείωση της αποτελεσματικότητας της πολιτικής για τη συνοχή ως μακροπρόθεσμης αναπτυξιακής πολιτικής και, αφετέρου, στην υποβάθμισή της σε απλή γραμμή του προϋπολογισμού εντός του πολυετούς δημοσιονομικού πλαισίου της Ευρωπαϊκής Ένωσης· 38.
ως εκ τούτου, ζητά από την Ευρωπαϊκή Επιτροπή να καταρτίσει νέο στρατηγικό πλαίσιο για την περίοδο μετά το 2027, το οποίο να επικεντρώνεται στη σύμπραξη και στην πολυεπίπεδη διακυβέρνηση και να θεσπίζει γενικές διατάξεις για το σύνολο των επενδυτικών ταμείων της Ευρωπαϊκής Ένωσης που έχουν εδαφική διάσταση, ήτοι: τα ΕΔΕΤ, το ενδεχόμενο μελλοντικό Κοινωνικό Ταμείο για το Κλίμα, το ΕΓΤΑΑ και, ενδεχομένως, τον μελλοντικό ΜΑΑ· 39.
τονίζει όλως ιδιαιτέρως την αναγκαία επανένταξη του ΕΓΤΑΑ στο νέο αυτό στρατηγικό πλαίσιο·
40.
ζητά επίσης να δοθεί ιδιαίτερη προσοχή στο μέλλον του Ευρωπαϊκού Κοινωνικού Ταμείου (ΕΚΤ), ώστε να αποκτήσει πιο σημαντική εδαφική διάσταση και να αναβαθμιστεί ο ρόλος των οργανισμών τοπικής αυτοδιοίκησης στην εφαρμογή του· ...που θα αποσκοπεί στην πραγματική απλούστευση της εφαρμογής των ΕΔΕΤ...
41. σημειώνει ότι το νομοθετικό πλαίσιο της πολιτικής για τη συνοχή της περιόδου 2021-2027 περιλαμβάνει αξιοσημείωτα μέτρα απλούστευσης, όπως η διεύρυνση των επιλογών απλουστευμένου κόστους, τα οποία θα πρέπει να υποβληθούν σε αξιολόγηση αφού εφαρμοστούν κατά την περίοδο προγραμματισμού 2021-2027· 42.
ωστόσο, υπενθυμίζει ότι η αύξηση των ταμείων και των κανόνων, των προθεσμιών και των διαδικασιών εφαρμογής των ταμείων υπό κοινή διαχείριση οδήγησε πρόσφατα σε αύξηση του διοικητικού φόρτου για τις διαχειριστικές αρχές των ταμείων, οι οποίες συχνά ανήκουν στο περιφερειακό επίπεδο· 43.
διαπιστώνει ότι ο εν λόγω διοικητικός φόρτος προξενεί καθυστερήσεις στην αξιοποίηση των ΕΔΕΤ, για τις οποίες συχνά θεωρούνται υπεύθυνες οι περιφέρειες, και οι οποίες υπονομεύουν την εικόνα της πολιτικής για τη συνοχή ως αποτελεσματικής επενδυτικής πολιτικής στα μάτια των Ευρωπαίων πολιτών· 44.
υπενθυμίζει τον πρωταρχικό ρόλο των περιφερειών στην εξάλειψη των στεγανών κατά την εφαρμογή των ΕΔΕΤ και στη σύνδεσή τους με ένα σκεπτικό πεδίου, προκειμένου να στηρίζονται αναπτυξιακές στρατηγικές με τοπική διάσταση· 45. καλεί την Επιτροπή να κινήσει ήδη μια μακροπρόθεσμη διαδικασία προβληματισμού με τη συμμετοχή των διαχειριστικών αρχών των ΕΔΕΤ σε περιφερειακό επίπεδο, με στόχο την απλούστευση των κανόνων διαχείρισης και λογιστικών και λοιπών ελέγχων, η οποία θα οδηγήσει σε μια αυθεντική μεταρρύθμιση ενόψει της προσεχούς δέσμης νομοθετικών μέτρων της πολιτικής για τη συνοχή της περιόδου μετά το 2027· 46.
προκειμένου να αποκατασταθεί η ελκυστικότητα των ΕΔΕΤ για τους φορείς έργων, επαναλαμβάνει το αίτημα της Ευρωπαϊκής Επιτροπής των Περιφερειών να εφαρμοστεί ένα «συμβόλαιο εμπιστοσύνης» μεταξύ της Ευρωπαϊκής Επιτροπής και των διαχειριστικών αρχών της πολιτικής για τη συνοχή, ώστε τα προγράμματα που είχαν πολύ χαμηλό εναπομένον ποσοστό σφάλματος κατά την περίοδο προγραμματισμού 2021-2027 να μπορούν να επωφελούνται από απλούστευση των κανόνων διαχείρισης και λογιστικών και λοιπών ελέγχων για την επόμενη περίοδο προγραμματισμού·